इससे पूर्व दुमका के सांसद नलिन सोरेन ने दुमका जैसे क्षेत्र के लिए वंदे भारत की सौगात देने के लिए प्रधानमंत्री नरेंद्र मोदी के प्रति आभार जताया और इसे सराहनीय बताया. उन्होंने कहा कि किराया अधिक होने की वजह से ज्यादातर गरीब-गुरबा इससे सफर नहीं कर पाएंगे. प्रधानमंत्री-रेलमंत्री से भी आग्रह किया है कि दुमका से देश की राजधानी के लिए एक गाड़ी खुलनी चाहिए. बच्चे-बच्चियां शिक्षा के लिए और बीमारी पर इलाज के लिए दक्षिण के राज्यों में जाते हैं. दक्षिण के राज्यों के लिए भी यहां से ट्रेन का परिचालन हो. उन्होंने बताया कि सदन में उन्होंने आवाज उठायी है और इसे लेकर वे जोरशोर से जनहित के लिए आवाज उठाते रहेंगे. उन्होंने पलासथली से अंडाल तक ट्रेन सुविधा का परिचालन फिर से आरंभ कराने की मांग की.